Helikopter-ongeluk: Liggame uit wrak verwyderMedelye vir die vlieginstrukteur, Derek Fitzgerald, het sedertdien op Facebook ingestroom. (Foto: Facebook / Olive Tree Church) Die liggame van die vlieginstrukteur en leerlingvlieënier wat Maandag in ’n helikopterongeluk in Durban dood is, is uit die wrak verwyder. Maroela Media het vroeër berig dat ’n Robinson R22-helikopter Maandagoggend in die Umgeni-rivier naby die Inandaweg-afrit op die N2 in KwaZulu-Natal beland het. Garrith Jamieson van ALS Paramedics het bevestig dat die twee se liggame Maandag uit die wrak verwyder is. Die helikopter is ook intussen uit die rivier verwyder. Medelye vir die vlieginstrukteur, Derek Fitzgerald, het sedertdien op Facebook ingestroom. Die Olive Tree Church het ’n foto van ’n singende Fitzgerald op hul Facebook-blad gedeel en gesê dat hulle “platgeslaan” is deur sy dood. “Ons sal jou innig mis,” het die kerk op Facebook geskryf. “Vandag is my hart gebreek deur die verlies van hierdie wonderlike man en vriend, Derek Fitzgerald. Een van die goeies, te vroeg weg,” het Justin Elson Maandag op Facebook geskryf. Die identiteit van die leerlingvlieënier is nog nie bekendgemaak nie. Nooddienswerkers Maandag op die toneel. Foto: (ALS Paramedics) Dit is nie duidelik wat tot die ongeluk gelei het nie. Die Burgerlugvaartowerheid (BLO) het bevestig dat ’n ondersoek na die ongeluk van stapel gestuur is. “Daar is nie hierdie stadium verdere besonderhede oor die ongeluk beskikbaar nie. Nietemin sal’n voorlopige verslag binne 30 dae uitgereik word,” het Kabelo Ledwaba, woordvoerder van die BLO gesê.